Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 1075/09/1105	Bratislava V, 6.5.2013
EEČ : 2-12-180-2013

U Z N E S E N I E

Trestná vec:	obvinený XXXXX 
Prečin:	Sprenevera podľa § 213 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 59/2009 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Dňa 19.05.209 v čase asi o 16.02 hod. v Bratislave, v obchodnom centre Aupark na Einsteinovej ul. č. 18, pred pobočkou ČSOB banky, a.s. prevzal od poškodenej XXXXX finančnú hotovosť vo výške 3000 Eur s tým, že za uvedené peniaze vyplatí dlžoby poškodenej v spoločnosti XXXXX Slovensko, a.s. a Home Credit Slovakaia, a.s., pričom tak  neurobil a peniaze použil pre vlastnú potrebu, čím poškodenej XXXXX, XXXXX XXXXX spôsobil škodu vo výške 3000 Eur.

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Vyšetrovateľ OR PZ v Bratislave V, Odboru kriminálnej polície uznesením sp. zn. ORP-1037/2-OVK-B5-2009 zo dňa 11.02.2011 podľa § 206 ods. 1 Trestného poriadku vzniesol obvinenie XXXXX pre prečin sprenevery podľa § 213 ods. 1, ods. 2 písm. a) Trestného zákona.

Vyšetrovateľ PZ dňa 22.05.2012 predložil vyšetrovací spis zn. ORP - 1037/2-OVK-B5-2009 s návrhom na podanie obžaloby.  

V rámci výkonu dozoru nad dodržiavaním zákonnosti v prípravnom konaní som preskúmal spisový materiál a zistil som, že je dôvodné trestné stíhanie v súlade s ustanovením § 215 ods. 2 písm. a) Trestného poriadku zastaviť. 

Podľa  § 213 ods. 1 Trestného zákona sa dopustí prečinu sprenevera ten, kto si prisvojí cudziu vec, ktorá mu bola zverená a spôsobí tak škodu malú, zato sa potrestá odňatím slobody až na dva roky. 

Podľa § 213 ods. 2 písm. a) Trestného zákona sa potrestá páchateľ na jeden rok až päť rokov, ak spácha uvedený trestný čin v odseku 1 a spôsobí ním väčšiu škodu.   

V zmysle § 215 ods. 2 písm. a) Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.   

Preskúmaním spisu som zistil, že vina obvineného XXXXX je spoľahlivo preukázaná, pričom vychádzam najmä z doznávajúcej výpovede obvineného XXXXX, z výpovede poškodenej XXXXX ale aj z ostatných listinných dôkazov a z obsahu zvyšku spisového materiálu. 

Konanie obvineného napĺňa všetky obligatórne znaky prečinu sprenevery podľa § 212 ods. 1, ods. 2 písm. a) Trestného zákona.

V priebehu vyšetrovania však bolo aj zistené, že obvinený XXXXX bol medzičasom odsúdený rozsudkom Okresného súdu v Žiline zo dňa 05.01.2010 sp. zn. XXXXX XXXXX právoplatným dňa 05.01.2010 pre zločin nedovolenej výroby omamných a psychotropných látok, jedov alebo prekurzorov ich držanie a obchodovanie s nimi podľa § 172 ods. 1 písm. b), c), d), ods. 2 písm. e) Tr. zákona, za čo mu bol uložený súhrnný trest odňatia slobody vo výmere 8 ( osem ) rokov so zaradením do ústavu na výkon trestu so stredným stupňom stráženia.
	
Z ustanovení § 213 ods. 1, ods. 2 písm. a) Trestného zákona vyplýva, že za trestný čin krádeže  je možné uložiť trest odňatia slobody na jeden rok až päť rokov.

Na základe uvedených skutočností je zrejmé, že trest odňatia slobody v trvaní 8 ( osem ) rokov v ústave na výkon trestu so stredným stupňom stráženia vo vzťahu k obvinenému XXXXX je dostatočný aj za spáchanie skutku  zo dňa 19.05.2009, právne kvalifikovaného ako prečin sprenevery podľa § 213 ods. 1, ods. 2 písm. a) Trestného zákona, zo spáchania ktorého je dôvodne obvinený XXXXX. 

Vzhľadom na tieto skutočnosti je ďalšie trestné stíhanie vedené pre tieto skutky, právne kvalifikované ako prečin sprenevery podľa § 212 ods. 1, ods. 2 písm. a) Trestného zákona,  neúčelné a nehospodárne, pretože trest, ku ktorému môže trestné stíhanie viesť, je celkom bez významu popri treste, ktorý bol XXXXX pre iný čin už právoplatne uložený. 

S poukazom na uvedené bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Peter Tichý
prokurátor